
Istorii 
Herodot (aprox. 484 i.e.n.-425 i.e.n.) 

este primul dintre istoricii greci care ne transmit informaţii preţioase despre 
populația şi teritoriul Daciei 

IV, 48. Istrul, cel mai mare dintre toate fluviile pe care le cunoaştem, curge şi vara 
şi iarna mereu deopotrivă de mare, fiind dintre fluviile Sciţiei cel dintâi dinspre apus. 
Pricina că Istrul a ajuns cel mai mare fluviu este faptul că şi alte râuri se varsă în el. lată 
râurile care îi sporesc apele: prin ţinutul Sciţiei [1] curg cinci mari cursuri de apă. Pe unul 
sciţii îl numesc Porata [2], elenii Pyretus, iar celelalte sunt: Tiarantos [3], Araros [4], 
Naparis [5] şi Ordessos [6]. Râul pomenit mai întâi [7], bogat în apă, avându-și cursul 
spre răsărit [8], îşi împreună apele cu Istrul. Al doilea pomenit, Tiarantos, curge ceva mai 
spre apus şi este mai mic. Araros, Naparis şi Ordessos, curgînd între acestea două, se 
varsă şi ele în Istru. Aceste râuri, izvorâte din pământ scit, măresc apele Istrului. Venind 
de la agatârşi [9], fluviul Maris [10] îşi uneşte de asemenea undele cu ale Istrului [11]. 

IV, 93. Înainte de a ajunge la Istru [12] [Darius] îi supune mai întâi pe geții [13] 
care se cred nemuritori, căci tracii care au în stăpânirea lor Salmydessos [14] şi care 
locuiesc la miazănoapte de Apollonia şi de oraşul Mesambria [15] - numiţi skymiazi [16] 
şi nipsei [17] - i s-au închinat lui Darius fără nici un fel de împotrivire. Geţii însă, care 
luaseră hotărârea nesăbuită [18] [de a-l înfrunta] au fost robiţi pe dată, măcar că ei sunt 
cei mai viteji şi mai drepţi dintre traci. 

IV, 94. Iată în ce chip se socot ei nemuritori [19]: credinţa lor este că ei nu mor, ci 
că cel care piere se duce la Zamolxis — divinitatea lor [20] - pe care unii îl cred acelaşi cu 
Gebeleizis [21]. Tot în al cincilea an aruncă sorții, şi întotdeauna pe acel dintre ei pe care 
cade sorțul âl trimit cu solie la Zamolxis, încredințându-i de fiecare dată nevoile lor [22]. 

Trimiterea solului se face astfel: câțiva dintre ei, aşezându-se la rînd, ţin cu vârful 
în sus trei sulițe, iar alţii, apucându-l de mâini şi de picioare pe cel trimis la Zamolxis, îl 
leagănă de câteva ori şi apoi, făcându-i vânt, îl aruncă în sus peste vârfurile sulițelor. 
Dacă, în cădere, omul moare străpuns, rămân încredinţaţi că zeul este binevoitor; dacă nu 
moare, atunci îl învinuiesc pe sol, hulindu-l că este un om rău; după ce aruncă vina pe el, 
trimit pe un altul. Tot ce au de cerut îi spun solului cât mai e în viață. Când tună şi 
fulgeră, tracii despre care este vorba trag cu săgețile în sus, spre cer, şi îşi amenință zeul 
[23], căci ei nu recunosc vreun alt zeu afară de al lor [24]. 

IV, 95. După câte am aflat de la elenii care locuiesc în Hellespont şi în Pont [25], 
acest Zamolxis, fiind om [ca toţi oamenii], ar fi trăit în robie la Samos ca sclav [26] al lui 
Pythagoras, fiul lui Mnesarchos [27]. Apoi, câştigându-şi libertatea, ar fi dobândit avuţie 
multă şi, dobândind avere, s-a întors bogat printre ai lui. Cum tracii duceau o viaţă de 
sărăcie cruntă şi erau lipsiţi de învățătură, Zamolxis acesta, care cunoscuse felul de viață 
ionian şi moravuri mai alese [28] decât cele din Tracia, ca unul ce trăise printre eleni şi 
mai ales alături de omul cel mai înţelept al Elladei, lângă Pythagoras, a pus să i se 
clădească o sală de primire unde-i găzduia şi-i ospăta pe cetăţenii de frunte; în timpul 
ospeţelor, îi învăţa că nici el, nici oaspeţii lui şi nici urmaşii acestora în veac nu vor muri, 
ci se vor muta numai într-un loc unde, trăind de-a pururea, vor avea parte de toate 
bunătăţile. În tot timpul cât îşi ospăta oaspeţii şi le cuvânta astfel, puse să i se facă o 


locuință sub pământ. Când locuinţa îi fu gata, se făcu nevăzut din mijlocul tracilor, 
coborând în adâncul încăperilor subpământene, unde stătu ascuns vreme de trei ani. 
Tracii fură cuprinşi de părere de rău după el şi-l jeliră ca pe un mort. Ân al patrulea an se 
ivi însă iarăşi în faţa tracilor şi aşa îi făcu Zamolxis să creadă în toate spusele lui. Iată ce 
povestesc [elenii] că ar fi făcut el. 

IV, 96. Cât despre mine, nici nu pun la îndoială, nici nu cred pe deplin câte se 
spun despre el şi locuinţa lui de sub pământ; de altfel, socot că acest Zamolxis a trăit cu 
multă vreme mai înaintea lui Pythagoras. Fie că Zamolxis n-a fost decât un om, fie că o fi 
fost [într-adevăr] vreun zeu de prin părțile Geţiei, îl las cu bine. Aşadar, geții care duc 
astfel de viață, fiind supuşi de perşi, urmară şi ei grosul oștirii. 

IV, 104. Agatârşii însă sunt bărbaţii cei mai gingaşi şi poartă mereu podoabe de 
aur [29]. Femeile le au de-a valma, ca să se lege între ei ca fraţii, şi astfel, înrudiţi fiind cu 
toţii, să nu mai fie roşi de pizmă şi ură între ei. În ce priveşte celelalte obiceiuri se apropie 
de traci. 

V, 3. După indieni, neamul tracilor este cel mai mare [30] dintre toate popoarele; 
dacă ar avea o singură conducere [31] şi ar fi uniţi în cuget, ei ar fi, după părerea mea, de 
neînfrânt şi cu mult cei mai puternici dintre toate seminţiile pământului. Dar unirea lor e 
cu neputinţă şi nu-i chip să se înfăptuiască, de aceea sunt ei slabi. Tracii poartă multe 
nume [32], fiecare după ţinutul în care locuieşte, dar toți au, în toate, obiceiuri 
asemănătoare, în afară de geți, de trauşi şi de cei care locuiesc mai sus de crestoni [33]. 

V, 4. Dintre aceste seminții trace, obiceiurile pe care le au geții, care se cred 
nemuritori, le-am arătat. Trauşii, în toate privințele, au aceleaşi datini ca ceilalți traci, 
numai că la naşteri şi la înmormântări iată ce fac: rudele se aşează în jurul nou-născutului 
şi încep să bocească câte rele are să îndure, odată ce s-a născut, înşirând toate pătimirile 
omului; pe mort însă îl îngroapă jucând şi veselindu-se, sub cuvânt că de-acum se află în 
deplină fericire, scăpat de atâtea necazuri. 

V, 5. Cei care locuiesc mai sus de crestoni [34] au următoarele obiceiuri. Fiecare 
ține mai multe neveste; când moare unul dintre ei, o mare zarvă se iască printre femei ăi 
griji serioase printre prieteni, ca să afle care dintre ele a fost cea mai iubită de bărbatul 
lor. Celei alese 1 se face următoarea cinste: copleşită de laudele bărbaţilor şi ale femeilor, 
ea este sugrumată lângă mormânt de cea mai apropiată rudă, iar după aceea este 
înmormântată împreună cu bărbatul ei. Celelalte încearcă o adâncă durere, deoarece 
pentru ele este cea mai mare ruşine să nu fie alese. 

V, 6. La ceilalți traci există următoarea rânduială: îşi vând copiii pentru a fi duşi 
peste hotare. Pe fete nu le ţin din scurt, ci le lasă să trăiască cu bărbaţii pe care îi vor, dar 
pe femei le păzesc straşnic; îşi cumpără femeile de la părinții lor pe bani grei. Ei socot 
tatuajul [35] un semn de distincţie, iar a nu fi tatuat ca lipsă de nobleţe; 





[36]; a trăi de pe urma războiului şi a jafului este cel mai frumos fel de viață. Acestea 
sunt cele mai de seamă datini ale lor. 


V, 7. Cinstesc numai pe următorii zei: pe Ares, pe Dionysos [37] şi pe Artemis 
[38]. Regii lor, spre deosebire de ceilalți cetăţeni, cinstesc dintre zei mai ales pe Hermes 
şi numai pe el se jură, susținând că îşi trag obârşia din Hermes. 

V, 8. Înmormântările celor cu stare se fac astfel: ţin mortul la vedere timp de trei 
zile şi, după ce jerfesc animale de tot soiul, benchetuiesc, jelindu-l mai întâi; apoi îl 
înmormântează arzându-l sau, în alt chip, îngropându-l în pământ; iar, după ce înalță 


mormântul, rânduiesc întreceri de tot soiul, în care cele mai mari răsplăți sunt statornicite, 
pe bună dreptate, pentru lupta corp la corp [39]. 
Acestea sunt deci obiceiurile tracilor la înmormântare. 


Note 

[1] În concepţia lui Herodot, la răsărit de Carpaţi şi de agatârşi. 

[2] Porata (Pyretos) este Prutul. 

[3] Tiarantos, după majoritatea comentatorilor, este Siretul. 

[4] Araros este, probabil, Buzăul care, în acest caz, va fi avut două numiri, una 
scită, Araros, şi alta, Musaeus sau Buzaeus — vezi Radu Vulpe, Piroboridava, Bucureşti, 
1931. 

[5] Naparis este probabil Ialomiţa. 

[6] Ordessos este şi după asemănarea numelui Argeşul (Minns, Scythians and 
Greeks, Cambridge, 1913 p. 28). V. Pârvan, Getica, II, p. 42, susține că Ordessos e o 
formă modificată de Herodot, că de fapt, şi în antichitate Argeş se pronunţa aproape ca 
azi (Argessis). Cf. tot V. Pârvan, Getica şi Dacia: Civilizaţii străvechi, 1957, p. 103. În 
enumerarea celor cinci afluenţi din stânga Dunării care străbat teritoriul de azi al patriei 
noastre, Herodot începe şi termină cu două nume identificabile: Porata-Pyretos-“ Prutul” 
şi Ordessos-“Argeşul”, amândouă situate la extremităţile unei regiuni de stepă (“scitice”). 
Al doilea râu, “ceva mai spre apus şi mai mic”, Tiarantos, este Siretul, nume care 
coincide şi fonetic cu Sarat-Seretos (atestat şi sub această formă). În ce priveşte celelalte 
trei, expresia lui Herodot 516 utoov tovtov i0vreg a produs încurcătură ăi a devenit punct 
de plecare pentru controverse. Luată literal, expresia ar însemna sau că cele trei râuri ar 
curge între Prut şi Siret, ceea ce pe teren nu se verifică, sau că Tiarantos ar fi egal cu 
Oltul, ceea ce ne-ar obliga să identificăm Siretul cu Araros. S-ar putea ca expresia 6 
uéoov TEVTOv íóvtec (verbul iovreg neînsemnând neapărat “curgând”, cum ar fi psovrec, 
ci “mergând”) să aibă un sens vag şi să se refere la dimensiunile râurilor, “ținându-se 
printre ele”, ca mărime, iar nu la poziţia lor. Oltul, după toate probabilitățile, nu poate fi 
avut în vedere printre cele cinci râuri, pentru că nu este un râu “scitic”, fiind cu totul în 
afara stepelor pe care le parcurg celelalte râuri. Pentru apele României, cf. V. Pârvan, 
Getica, II, p. 42. 

[7] Adică Prutul. 

[8] Ilp6s no pgov nu înseamnă aici “curgând spre răsărit”, ci mai degrabă, aşa 
cum am tradus, “având cursul spre răsărit”, adică în comparație cu celelalte ape 
enumerate aici, Prutul este situat cel mai spre răsărit. 

[9] Din Transilvania de astăzi, căci agatârşii locuiau în podişul Transilvaniei. 

[10] Maris este Mureşul, prelungit de Herodot până la Dunăre prin cursul Tisei 
inferioare. 

[11] Pentru ştirile lui Herodot privind patria noastră vezi şi M. Simache şi Th. 
Cristescu, Ştirile geografice ale lui Herodot despre ținuturile noastre, Buzău, 1942. 

[12] Herodot nu cunoştea decât pe geții dintre Balcani şi Dunăre, pentru că nu s-a 
oprit la Istria, de unde ar fi putut culege informații suficiente. Geţii din Moesia (din 
dreapta Dunării) nu sunt decât o ramură a triburilor gete; cei din stânga Dunării, numiţi 
daco-geți, erau tracii septentrionali, care au populat Dacia începând cu epoca bronzului, 
şi s-au întins până la Oderul mijlociu şi Vistula inferioară (vezi V. Pârvan, Getica, II; cf. 


şi Thucydides, Războiul peloponesiac, cartea I, cap. XCVI: “Geţii şi cei din părțile acelea 
sunt vecini cu sciți şi trăiesc la fel în corturi, fiind toţi arcaşi călări”. 

[13] Geţii, pomeniţi de Herodot şi atestaţi de mai mulţi scriitori antici, printre care 
Plinius, Historia naturalis, cartea a IV-a, cap. XXV, sunt o ramură a tracilor, stabiliți 
între Istru (Dunăre) şi Munţii Haemus (Balcani). O altă ramură tracă, geto-dacii, sunt 
strămoşii noştri de baştină, vechii locuitori ai teritoriului de azi al patriei noastre. 

[14] Salmydessos, localitate în Tracia, pe râul Salmydessos, dispărută ulterior. 
Despre râu vezi Xenofon, Anabasis, cartea a VII-a, cap. V. 

[15] Apollonia şi Mesambria erau colonii greceşti pe coasta Mării Negre, spre 
Tracia. Azi Apollonia este Sizeboli, iar Mesambria, Misivri. 

[16] Skyrmiazii, după Stephanos Bizantinul, au fost un popor învecinat cu geții. 

[17] Nipseii au fost locuitorii oraşului Nipsa din Tracia. 

[18] Adică pricina înrobirii lor a fost exagerata lor bărbăţie, datorită căreia au 
nesocotit forţele uriaşe ale duşmanului şi s-au încumetat să îl înfrunte. Despre idealizarea 
geților în acest pasaj, pe acelaşi plan cu a sciților (cf. Homer, Iliada, cântul XIII, vers 6: 
“oamenii cei mai drepţi”); vezi C. Balmuş, O apreciere a lui Herodot asupra geților, în 
“Buletinul ştiinţific al Acad. R. P. R., secţiunea de ştiinţe istorice, filozofice, economico- 
Juridice”, III, 1951, p. 25-29. 

[19] Prin “nemuritori” trebuie înțeles că geții credeau un numai că după moarte 
sufletul un piere — credință răspândită la multe alte popoare antice — ci că ajunge în 
tovărăşia zeilor. Despre credinţele geților vezi V. Pârvan, Getica, II. 

[20] Zalmoxis, Zamolxis, Salmoxis sau Samolxis era socotit un 5aiuov, o 
divinitate cu puteri mai mici decât ale unui zeu, 0s6c. Herodot îl numeşte însă şi 0e6c. De 
fapt, Zamolxis era zeul suprem al geților, ca Zeus la greci. Pentru etimologia numelui 
vezi Porphyrios, Vita Pythagorae, 14, Zalmos-“piele” (pentru că se spunea că Zamolxis a 
fost înfăşurat, după naştere, în piele de urs). Vezi şi V. Pârvan, Getica, III, p. 151 şi urm.; 
I. I. Russu, Limba traco-dacilor, Editura Academiei R. P. R., 1959, p. 81 dă următoarea 
europeană, *gheme-l — “pământ, sol; pământean”, şi este înrudit cu cuvântul zemelo — 
“pămînt, Terra Mater” şi gr. Semele, mama lui Dionysos; cf. şi Hesychios: Ceueiev 
B&ppapov ávðpánroðov Ppwyec. 

[21] Gebeleizis — etimologia numelui se apropie de lituanianul giva şi leizis - 
“dătătorul de linişte”. Cf. şi, D. Detschew, Die thrakischen Sprachreste, Wien, 1947,, p. 
100, şi V. Pârvan, Getica, p. 157 şi urm. 

[22] Pentru sacrificiul uman asemănător la celți, făcut tot din patru în patru ani, 
dar nu cu oameni liberi ci cu captivi de război, vezi Diodor din Sicilia, Bibliotheca, cartea 
a V-a, cap. XXXII, 6. 

[23] V. Pârvan, Getica, III, p. 153, susține că geții trăgeau cu săgeți spre cer nu 
pentru a-şi amenința zeul, ci pentru a se solidariza cu el, iar verbul ânetitovoi — 
“amenință” din text este probabil o formă coruptă a unui alt cuvînt. 

[24] Sfârşitul acestei fraze, “căci ei nu recunosc vreun alt zeu afară de al lor”, este 
interpretat de C. Daicoviciu, Herodot şi pretinsul monoteism al geților, Alba Iulia, 1945, 
astfel: “căci ei cred că (cel care tună şi fulgeră) nu e alt zeu decât al lor”, adică numai 
zeul lor tună şi fulgeră, combătând astfel teza că geții ar fi monoteişti, teză bazată în 
special pe această frază din Herodot. Despre politeismul geto-dac, arătând ăi divinitățile 
atestate arheologic ca aparținând cultului de pe teritoriul Daciei, C. Daicoviciu a tratat 


mai pe larg în La Transylvanie dans lPantiquite, Bucureşti, 1945, p. 72-73. C. Daicoviciu 
arată că în nici un caz Gebeleizis nu era confundat cu Zalmoxis. “Monoteismul” dac este 
efectul unei interpretări diletantice şi neştiințifice atribuită în mod greşit de unii învățați 
români şi lui Pârvan. Autorul Geticelor, care cunoştea în mod profund istoria religiilor, 
vorbea de henoteism, ceea ce nu exclude politeismul, ci îl ierarhizează. Este forma de 
religie comună tuturor popoarelor indo-europene. 

[25] Deci de la grecii care au colonizat țărmurile Propontidei şi ale Pontului 
Euxin, locuri vizitate de Herodot. 

[26] Grecii mai înstăriți îşi cumpărau adesea sclavi de la populaţiile trace, dovadă 
numele de sclavi: Davus, Getes, Geta, atestate în literatura greacă şi latină. 

[27] De la Zamolxis a învăţat — după părerea grecilor din Hellespont — teoriile 
pitagoreice, despre nemurirea sufletului şi transmigrațiunea lui (metempsihoza). V. 
Pârvan, Getica, III, p. 153 şi urm. susține că grecii n-au înţeles nimic din credinţa geților, 
aceeaşi cu a popoarelor indo-europene din Europa centrală ăi septentrională, în esență 
credinţa în nemurirea sufletului şi continuarea vieţii după moarte alături de Zamolxis în 
cer; grecii au atribuit influenței lui Pythagoras credințe ale popoarelor de la nord de 
Grecia (vezi şi C. Daicoviciu, La Transylvanie dans l'antiquité, p. 40). C. Daicoviciu 
înclină să vadă în caracterul celest al divinității Zamolxis, inițial divinitate chtoniană, o 
influență scită sau cimmeriană. Despre influenţa iraniană asupra divinității geto-dace şi 
transformarea caracterului ei inițial, cf. V. Pârvan, Dacia, p. 71. 

[28] “Felul de viaţă ionian şi moravuri mai alese” se opuneau felului de viață 
primitivă a “barbarilor”. 

[29] Aurul şi-l procurau probabil din nisipurile aurifere ale unor râuri. 

[30] Herodot exagerează numărul tracilor; de altfel şi Tracia şi-o imaginează mai 
vastă decât era, deoarece nu cunoştea exact cursul Istrului; bineînţeles, dacă îi include şi 
pe tracii din nordul Dunării, Herodot se apropie de adevăr. 

[31] Deşi Herodot vorbeşte în cartea a VII-a, cap. CXXXVII, despre “Sitalkes, 
regele tracilor”, el nu-şi închipuie că vreun rege trac s-a aflat vreodată în fruntea tuturor 
tracilor. Şi, într-adevăr, dacă Herodot îi include printre traci şi pe dacii din nordul 
Dunării, el are dreptate. 

[32] În privinţa seminţiilor trace şi a numelor lor, Strabo, Geografia, fr. 48, dă un 
număr de 22; Herodot, în cursul Istoriilor, vorbeşte de 19, astfel: bessi — cartea a VII-a, 
cap. CXI; bisalţi — cartea a VIII-a, cap. CXVI; bistoni — cartea a VII-a, cap. CX; brygi — 
cartea a VI-a, cap. XLV; geți — cartea a IV-a, cap. XCIII; dersai — cartea a VII-a, cap. 
CX; dolonci — cartea a VI-a, cap. XXXIV; hedoni — cartea a VII-a, cap. CX; ciconi — 
cartea a VII-a, cap. CX; crestoni — cartea a V-a, cap. III; crobizi — cartea a IV-a, cap. 
XLIX; kirmiani — cartea a IV-a, cap. XCIII; nipsei — cartea a IV-a, cap. XCII; odomanţi 
— cartea a VII-a, cap. CXII; odryzi — cartea a IV-a, cap. XCII; peți; sapei; sarți — cartea a 
VII-a, cap. CX; trauşi — cartea a V-a, cap. III. 

[33] Crestonii, locuitorii ținutului Crestoniei, între râul Axios şi Strymon, în sudul 
Macedoniei, pe râul Trauos; vezi Herodot, cartea a VII-a, cap. CIX; cartea a VII-a, cap. 
CXXIV, cartea a VIII-a, cap. CXVI. 

[34] Despre obiceiul tracilor din sus de crestoni de a-şi lua în căsătorie mai multe 
femei, vezi Menandros, la Strabo, Geografia, 297, care pune în gura unui personaj ce 
reprezintă un sclav trac următoarele cuvinte: “Fiecare dintre noi ia în căsătorie, dacă un 


zece sau unsprezece femei, douăsprezece sau şi mai multe”. Ajustarea acestei ştiri şi a 
altora similare la V. Pârvan, Getica, Bucureşti, 1926, p. 169-171. 

[35] Despre obiceiul tracilor de a purta “stigmate”, adică de a se tatua, vezi 
Herodot, cartea a IV-a, cap. CIV; Cicero, De officiis, II, 25; Dion Chrysostomos, p. 233: 
“Ce-i? Ai fost în Tracia? Eu, da. Ai văzut, aşadar, acolo pe femeile libere pline de 
stigmate şi purtând cu atât mai multe stigmate şi mai colorate, cu cât se socot mai nobile 
şi din [părinţi] mai nobili”. Vezi şi V. Pârvan, Getica, p. 169-171. 





[37] Pentru cultul lui Dionysos la traci, vezi Herodot, cartea a VII-a, cap. CXI 

[38] Despre cultul zeiţei Artemis la traci, vezi Herodot, cartea a IV-a, cap. 
XXXII. 

[39] În greacă, la Herodot, novvouayin (etimologic, “luptă izolată”), “luptă între 


doi adversari”, în special lupta între doi oameni înarmaţi, ceea ce constituie o foarte mare 
primejdie, de unde şi răsplata cea mai mare. 


